**ՏԵՂԵԿԱՆՔ-ՀԱՇՎԵՏՎՈՒԹՅՈՒՆ**

**/2019թ. մարդկանց թրաֆիքինգի կամ շահագործման դեմ պայքարի ուղղությամբ ՀՀ ոստիկանության ծառայողների կողմից իրականացված աշխատանքների մասին/**

Մարդկանց թրաֆիքինգի կամ շահագործման հատկանիշներով 2019թ. հարուցվել է11 քրեական գործ, որոնցից 5-ի վարույթը հանցակազմի բացակայության հիմքով կարճվել է:

Մնացած 6 գործերով հայտնաբերվել է հանցագործության 7 դեպք, որոնցից 4-ը աշխատանքային, 3-ը՝ սեռական շահագործման կապակցությամբ հարուցված գործեր են:

Աշխատանքային շահագործման դեպքերից 2-ը ներքին, 2-ը՝ արտաքին /ՌԴ/ շահագործման դեպք է:

Սեռական շահագործման 3 դեպքերը ներքին շահագործման դեպքեր են:

Նշված գործերով տուժող է ճանաչվել 8 անձ, որոնցից 3-ը իգական, 5-ը արական սեռի ներկայացուցիչ, 1-ը անչափահաս:

2019թ. ընթացքում ՀՀ ոստիկանության կողմից իրականացվել են մարդկանց թրաֆիքինգի և շահագործման դեմ պայքարի ոլորտի բարելավմանն ուղղված միջոցառումներ:

ՀՀ ոստիկանության կրթահամալիրում ոստիկանության տարբեր խմբերի ծառայողների համար կազմակերպվել են դասընթացներ՝ մարդկանց թրաֆիքինգի և շահագործման խնդիրներին վերաբերվող թեմաներով:

Մարդկանց թրաֆիքինգի դեմ պայքարը ՀՀ ոստիկանությունում առավել արդյունավետ կազմակերպելու նպատակով գործում է ՀՀ ոստիկանության պետի համապատասխան հրամանը /03.12.2018թ. թիվ 286ԱԳ հրաման/, որով թրաֆիքինգի և հարակից հանցատեսակների դեմ պայքարը ոստիկանության յուրաքանչյուր տարածքային բաժնում որպես հիմնական գործառույթ, հանձնարարված է քրեական հետախուզության մեկ փորձառու ծառայողի:

Բացի այդ, ՀՀ ոստիկանության պետի առաջին տեղակալի ցուցումով 05.03.2019թ. թիվ 4Ց ցուցում/ տարածքային մարմինների կողմից պարբերաբար վեր են հանվում թրաֆիքինգի համար ռիսկային համարվող հաստատություններն ու վայրերը, որտեղ, ինչպես բացահայտ, այնպես էլ անլուր կարգով անց են կացվում համապատասխան միջոցառումներ թրաֆիքինգի դեպքեր հայտնաբերելու, ինչպես նաև այդպիսի դեպքերը կանխարգելելու ուղղությամբ: Կանխարգելիչ աշխատանքներ են իրականացվում նաև արտագնա աշխատանքի մեկնողների շրջանում: Կասկածելի աշխատանքային առաջարկություններով հանդես եկող օգտատերեր և կազմակերպություններ հայտնաբերելու նպատակով իրականացվում են նաև համացանցի մշտադիտարկումներ:

ՀՀ-ում Ինտերպոլի ԱԿԲ-ի միջոցաով շարունակվել է համագործակցությունը տարբեր երկրների իրավապահ մարմինների հետ՝ մարդկանց թրաֆիքինգի և շահագործման, ինչպես նաև նշված հանցագործությունները կատարելու մեղադրանքով միջազգային հետախուզման մեջ գտնվող անձանց վերաբերյալ տեղեկությունների փոխանակման ուղղությամբ:

Հասարակության իրազեկվածության մակարդակը բարձրացնելու նպատակով ոստիկանության հասարակայնության հետ կապի և լրատվության վարչության կողմից պատրաստվել և եթեր են հեռարձակվել մի շարք թեմատիկ տեսանյութեր, <<police.am>> կայք էջում առանձին հղումով ստեղծված թրաֆիքինգին վերաբերող հավելվածում շարունակվել է թրաֆիքինգի վերաբերյալ համապատասխան նյութերի տեղադրումը: ՀՀ ոստիկանության ԿՀԴՊ ԳՎ թրաֆիքինգի դեմ պայքարի բաժնի պետը մասնակցել է ինչպես ոստիկանության ՀԿԼՎ, այնպես էլ տարբեր հեռուստաընկերությունների կողմից պատրաստված հաղորդումներին:

ՀՀ սահմանային անցակետերում (ԱՎՎ <Զվարթնոց> օ/կ բաժին, Բագրատաշենի, Բավրայի և Գոգավանի բաժանմունքներ) անձանց տրամադրվում են մարդկանց թրաֆիքինգի և շահագործման մասին տեղեկատվական նյութեր՝ թերթոններ:

Հիշյալ թերթոնների օրինակները վերցվել են ՀՀ ԿԱ ԱԱԾ սահմանապահ զորքերից, դրանք պատճենահանվել են և բաժանվել են ԱՎՎ սահմանային անցակետերին՝ անձանց տրամադրելու համար:

Թերթոններում նշված են դրանց կիրառման նպատակը և ՀՀ տարածքում անվճար օգնության հեռախոսահամարը, ինչպես նաև թրաֆիքինգը հաստատող ցուցիչները, որոնցից 6 և ավելի համապատասխանության դեպքում անհրաժեշտ է զանգահարել այդ հեռախոսահամարով: Նշված է նաև արտերկրից զանգահարելու համար վճարովի հեռախոսահամարը, ինչպես նաև մանրամանս ներկայացված են հիշյալ ցուցիչները:

**ՀՀ ոստիկանության ՔՈ ԳՎ**